EUROPA-KOMMISSIONEN Strasbourg, den 12.4.2016 COM(2016) 222 final RAPPORT FRA KOMMISSIONEN TIL EUROPA-PARLAMENTET, DET EUROPÆISKE RÅD OG RÅDET

Anden rapport om omfordeling og genbosætning



1Indledning Den 16. marts 2016 vedtog Kommissionen den første rapport om omfordeling og genbosætning, der opsummerer de indkredsede udfordringer og de opnåede erfaringer i de første måneder af gennemførelsen af disse ordninger, og som indeholder henstillinger og foranstaltninger, der på kort sigt skal sikre en bedre gennemførelse heraf. Siden den 16. marts 2016 er 9 928 personer ankommet til Grækenland. Med lukningen af grænsen mellem Grækenland og Den Tidligere Jugoslaviske Republik Makedonien er mellem 50 000 og 56 000 personer strandet i Grækenland, og ifølge UNHCR's første skøn tilhører 65 % - 70 % af disse en af de nationaliteter, der kan komme i betragtning til omfordeling. Desuden kan der i Italien konstateres sæsonbetingede udsving, hvor strømmene igen stiger. Siden midten af marts er mere end 8 564 migranter ankommet til Italien. Den 18. marts 2016 nåede Den Europæiske Union og Tyrkiet til enighed om, hvilke skridt der skal tages for at bringe den irregulære migration fra Tyrkiet til EU til ophør, og vedtog en række tiltag. Erklæringen fra EU og Tyrkiet fastsætter, at alle, der ankommer ulovligt til Grækenland fra den 20. marts, kan sendes tilbage til Tyrkiet, og fastlægger grundlaget for 1:1-mekanismen, ifølge hvilken én syrer vil blive genbosat for hver syrer, der sendes tilbage til Tyrkiet fra de græske øer. Generelt set har fremskridtene siden den første rapport om omfordeling og genbosætning været utilfredsstillende. Hvad angår omfordeling fastsatte Kommissionen et mål om at omfordele mindst 6 000 personer inden udarbejdelsen af den anden rapport. Dette mål er ikke nået. Kun yderligere 208 personer er blevet omfordelt i løbet af rapporteringsperioden, og kun få medlemsstater og associerede stater har gjort en omfordelingsindsats. Gennemførelsen af omfordelingsforpligtelserne er derfor fortsat en prioritet for at lette presset på Grækenland og Italien. Hvad angår genbosætning, er 5 677 af de aftalte 22 504 personer indtil videre blevet genbosat. I den korte tid, der er gået, siden anvendelsen af aftalen i kraft af erklæringen fra EU og Tyrkiet trådte i kraft den 4. april, er 79 personer blevet genbosat i EU fra Tyrkiet i henhold til 1:1-mekanismen. Som et resultat af denne mekanisme prioriteres det endnu højere at fremskynde og øge genbosætningsindsatsen. Den anden rapport om omfordeling og genbosætning indeholder en ajourført status og vurderer de tiltag, der er iværksat fra den 16. marts 2016 til den 11. april (rapporteringsperioden), for at leve op til de henstillinger, der blev fremsat for at fremskynde gennemførelsen af omfordelings- og genbosætningsordningen. Kommissionen vil fortsat aflægge rapport om gennemførelsen af omfordelings- og genbosætningsforpligtelserne hver måned. 2Omfordeling 2.1Tiltag i de medlemsstater, der deltager i omfordelingsordningen Fra den 16. marts - 11. april blev kun yderligere 208 personer omfordelt; 46 fra Grækenland (til Estland, Portugal og Finland) og 162 fra Italien (til Portugal, Frankrig, Finland og Rumænien), hvilket bringer det samlede antal af personer, der er blevet omfordelt, op på 1 145 (615 fra Grækenland og 530 fra Italien). Frem til den 16. april forventes 42 personer at blive omfordelt fra Grækenland til Finland, Letland, Rumænien og Bulgarien og 42 fra Italien til Rumænien og Finland. Irland, Estland, Luxembourg og Den Tjekkiske Republik har for nylig accepteret omfordelingsanmodninger fra Grækenland, og der vil snart blive arrangeret overførselsflyvninger. Desuden behandler Frankrig, Nederlandene og Portugal et stort antal omfordelingsanmodninger fra Grækenland med henblik på en forventet overførsel inden udgangen af april.

Tiltag, der skal afhjælpe det begrænsede antal tilsagn: syv medlemsstater (Belgien, Frankrig, Estland, Letland, Litauen, Malta og Rumænien) har givet 793 nye tilsagn om villighed til hurtigt at omfordele ansøgere om international beskyttelse (de "formelle tilsagn"). Det samlede antal formelle tilsagn fra de medlemsstater, der deltager i omfordelingsordningen, ligger på 4 516 (1 573 til Italien og 2 943 til Grækenland), dvs. 2,82 % af det samlede antal tilsagn. Østrig, Kroatien, Ungarn og Slovakiet har endnu ikke givet nogen tilsagn. Den Tjekkiske Republik, Polen og Slovenien har endnu ikke opfyldt deres tilsagn. Den bilaterale aftale mellem Norge og Italien blev indgået den 22. marts, mens den bilaterale aftale med Schweiz blev indgået den 24. februar. Italien har allerede indgivet de første omfordelingsanmodninger til Schweiz. Norge og Schweiz har hver især givet tilsagn om omfordeling af 900 asylansøgere fra Italien. Aftalen mellem henholdsvis Norge og Grækenland og mellem Schweiz og Grækenland er ved at blive færdigudarbejdet. Tiltag, der skal nedsætte svartiden i forbindelse med omfordelingsanmodninger: størstedelen af medlemsstaterne er for længe om at besvare omfordelingsanmodninger. Luxembourg, Frankrig, Finland og Portugal gør en stor indsats for at nedsætte deres svartid, herunder sikkerhedsgodkendelsen, for at opfylde det mål om to uger, som Kommissionen fastsatte i den første rapport om omfordeling og genbosætning. Alle medlemsstater bør sikre, at de opfylder målet om to uger. Tiltag, der skal imødegå udfordringer vedrørende omfordeling af sårbare ansøgere, bl.a. uledsagede mindreårige: 250 mindreårige er blevet omfordelt (234 fra Grækenland og 16 fra Italien), siden gennemførelsen af omfordelingsordningen blev indledt, hvoraf 4 var uledsagede mindreårige, som blev omfordelt til Finland. Endnu 10 uledsagede mindreårige vil blive omfordelt til Finland den 11. april. Belgien har fulgt Kommissionens opfordring til at øge antallet af pladser for uledsagede mindreårige og tilbød som led i sit første tilsagn til Grækenland om omfordeling af 100 ansøgere 10 pladser til denne kategori af sårbare ansøgere. Tiltag, der skal øge migranters accept af og tillid til ordningen og forebygge tilbagetrækning af ansøgninger: 14 medlemsstater (Belgien, Cypern, Frankrig, Finland, Tyskland, Irland, Litauen, Malta, Nederlandene, Polen, Portugal, Rumænien, Spanien og Sverige) og Schweiz har sendt oplysninger forud for afrejsen. Tiltag, der skal styrke EASO's kapacitet til at støtte Italien og Grækenland: reaktionen på de specifikke indkaldelser af eksperter, som EASO iværksatte i januar, februar og marts med henblik på indsættelse i Italien, har i store træk været positiv, og alle udpegede eksperter er blevet indsat. Reaktionen på de specifikke indkaldelser i forbindelse med omfordeling, der blev iværksat den 10. december og den 4. og 9. marts med henblik på indsættelse af mindst 30, 39 og 57 eksperter i Grækenland, resulterede i henholdsvis 40, 30 og 26 eksperter. I øjeblikket er 34 personer indsat i Grækenland fra EASO i forbindelse med omfordelingsprocessen. EASO iværksatte endnu en indkaldelse den 6. april, hvori det anmodede om 42 eksperter fra midten af april til midten af juni. 2.2Grækenlands og Italiens tiltag, herunder væsentlige forhold fra køreplanerne Grækenland Tiltag, der skal gøre hotspottene fuldt operationelle: alle hotspots er nu operationelle, med undtagelse af hotspottene på Kos. Karakteren af arbejdet i hotspottene har ændret sig betydeligt efter vedtagelsen af erklæringen fra EU og Tyrkiet, og i øjeblikket er formidling af oplysninger om omfordelingsordningen i hotspottene suspenderet for migranter, der ankommer efter den 20. marts. Tiltag, der skal forbedre den græske asyltjenestes registreringskapacitet: den 3. april vedtog Grækenland lovgivning, som bl.a. betød, at det omarbejdede direktiv om asylprocedurer blev indarbejdet. Loven styrker asyltjenestens og klagemyndighedens mandat og forbedrer retsgrundlaget for deres virke. Med den omdannes tjenesten for første modtagelse til tjenesten for modtagelse og screening, og der oprettes nye myndigheder, der skal forvalte de relevante EU-midler og gennemføre de nationale programmer. Loven omfatter også bestemmelser, der har til formål at lette gennemførelsen af afvisningsproceduren, der vedrører asylansøgninger fra Tyrkiet, og som giver mulighed for, at EASO-eksperter og-tolke kan yde bistand i den nationale asylprocedure. Tiltag, der skal forbedre koordineringen: protokollen om omfordeling, der har til formål at klarlægge ansvarsområderne og tidsfristerne for de forskellige skridt i arbejdsgangen vedrørende omfordeling, er blevet drøftet med alle relevante partnere og ændret, således at den tager hensyn til udviklingen i situationen i Grækenland. Den reviderede protokol forventes vedtaget i ugen omkring den 11. april.

Tiltag, der skal forbedre modtagelseskapaciteterne i Grækenland: på nuværende tidspunkt ligger den samlede modtagelseskapacitet i Grækenland på 41 360 pladser. UNHCR vil i henhold til sin udlejningsordning tilbyde ekstra modtagelsespladser i lejre, lejligheder og hoteller som led i indsatsen for at øge både antallet og centraliseringen af pladser for mennesker, der søger om omfordeling. UNHCR har allerede påbegyndt opførelsen af en særlig lejr for ansøgere, der er omfattet af omfordelingsproceduren, i Lagadikia, tæt på Thessaloniki. Lejren, som skal stå klar i ugen omkring den 11. april, vil få en kapacitet på 1 400 pladser, og forventes at lette arbejdsgangen i forbindelse med omfordeling betydeligt i området omkring Thessaloniki. UNHCR og de græske myndigheder drøfter i øjeblikket tilvejebringelse af flere områder, hvor der kan opføres særlige lejre for ansøgere, der skal omfordeles, navnlig i Atticaområdet. Tiltag, der skal imødegå udfordringer vedrørende omfordeling af sårbare ansøgere, bl.a. uledsagede mindreårige: NGO'erne støtter den offentlige anklager ved at stille advokater til rådighed, der påtager sig ansvaret for at repræsentere uledsagede mindreårige på øerne. De relevante interessenter drøfter muligheden for at tilbyde lignende tjenester i området omkring Athen og Thessaloniki. Italien Tiltag, der skal gøre hotspottene fuldt operationelle: Italien forelagde den 31. marts 2016 Europa-Kommissionen en revideret køreplan. På nuværende tidspunkt er hotspottene i Pozzallo, Lampedusa, Trapani og Taranto operationelle. I den reviderede køreplan meddeler Italien den forestående åbning af yderligere et hotspot, som er vigtigt for at sikre en ordentlig styring af stigningen i antallet af ilandsætninger, der sandsynligvis vil ske i løbet af sommeren. Desuden er etableringen af en mobil hotspotkapacitet ved at blive afsluttet. De italienske myndigheder har også vedtaget standardprocedurerne for hotspottene. Tiltag, der skal forbedre koordineringen: EU's Taskforce for Regionale Strategiers (EURTF's) nye lokaliteter i Catania står klar, og driften er overført dertil. Den officielle indvielse af EURTF's nye lokaliteter er planlagt til den 29. april. Tiltag, der skal forbedre modtagelses- og behandlingskapaciteterne i Italien: de italienske myndigheder har forelagt den nye modtagelses-/beredskabsplan med henblik på sommermånederne. Den samlede italienske kapacitet er fastlagt til 111 081 pladser i hele landet med en plan om yderligere forøget kapacitet til modtagelse i første fase med 3 498 ekstra pladser inden udgangen af året og 10 000 ekstra pladser for modtagelse i anden fase. Fra den 1. januar til den 26. februar 2016 løb antallet af ansøgninger om international beskyttelse op i 14 754, og afgørelser i denne forbindelse løb op i 14 139, hvilket svarer til en stigning på henholdsvis 37,53 % og 145,72 % sammenlignet med samme periode sidste år. Tiltag, der skal imødegå udfordringer vedrørende omfordeling af sårbare ansøgere og uledsagede mindreårige: der har fundet møder sted mellem Justitsministeriet og Indenrigsministeriet om procedurer, der skal gøre det muligt at omfordele uledsagede mindreårige, men der er endnu ikke fastlagt nogen endelig procedure. 2.3Kommissionens og EU-agenturernes tiltag Europa-Kommissionen Den 17. marts arrangerede Kommissionen 5. forum om omfordeling og genbosætning sammen med medlemsstaterne, EASO, IOM og UNHCR for at fremlægge og drøfte de udfordringer og henstillinger, der blev identificeret i den første rapport om omfordeling og genbosætning. Kommissionen holder fortsat regelmæssige møder - som minimum på månedsbasis - med forbindelsesofficerer i henholdsvis Italien og Grækenland med det formål at fremskynde omfordelingsprocessen. EASO

Tiltag, der skal fremskynde omfordelingsprocessen: som led i EASO's indsats for at støtte den græske asyltjeneste har EASO indledt et pilotprojekt for registrering, først i Athen den 15. marts 2016 og sidenhen i Thessaloniki den 21. marts 2016, hvorved EASO-eksperter støtter den græske asyltjeneste i registreringen af omfordelingssager. Pilotprojektet startede et tredje sted, nemlig i Alexandropouli, den 6. april 2016. Derudover drøfter EASO for øjeblikket gennemførelsen af en forhåndsregistreringsproces med de græske myndigheder for at forbedre adgangen til omfordelingsprogrammer for asylansøgere, der kan komme i betragtning til omfordeling. UNHCR drøfter også med den græske asyltjeneste at tilbyde lignende tjenester. I Italien yder EASO desuden støtte med mobile enheder og organiserede det første møde om pilotprojektet med civilsamfundet den 15.-16. marts 2016 for at sikre bedre koordinering med civilsamfundsorganisationerne. Tiltag, der skal øge migranters accept af og tillid til ordningen og forebygge tilbagetrækning af ansøgninger: EASO har også gennemført mange af henstillingerne i den første rapport om omfordeling og genbosætning med hensyn til kommunikationsaktiviteter. EASO har oprettet en side på Facebook om EU's omfordelingsprogram på engelsk og arabisk, der skal bruges som oplysningsplatform for personer, der er interesserede i omfordeling, og ligeledes for at fremme succeshistorier. Foruden den eksisterende generelle brochure om omfordeling har EASO udarbejdet yderligere to brochurer; den ene er rettet mod personer, der skal omfordeles fra Grækenland, og den anden mod personer, der skal omfordeles fra Italien. EASO har også udarbejdet en generel informationspakke med basale fornødenheder for ansøgere, der skal omfordeles i Grækenland og Italien. Endelig er EASO i gang med at udarbejde en kommunikationspakke om omfordeling for børn og en mobilapplikation, der afspejler indholdet i informationsbrochurerne for Italien og Grækenland. EASO er også i færd med at færdiggøre redskabet til vurdering af barnets interesse med henblik på omfordeling og samarbejder med de italienske og græske myndigheder om at tilpasse det til den nationale kontekst. 3Genbosætning På grundlag af oplysninger fra de deltagende stater blev 5 677 genbosat indtil den 11. april 2016 som led i genbosætningsordningen af 20. juli 2015 i 15 stater, der deltager i genbosætningsordningen, (Østrig, Belgien, Den Tjekkiske Republik, Danmark, Finland, Frankrig, Tyskland, Island, Irland, Italien, Liechtenstein, Nederlandene, Norge, Schweiz og Det Forenede Kongerige). Et flertal af de stater, der deltager i ordningen, meddelte, at deres genbosætningsindsats primært, men ikke udelukkende, er rettet mod syrere, der opholder sig i Jordan, Libanon og Tyrkiet. Mens medlemsstaterne i henhold til konklusionerne af 20. juli 2015 nåede til enighed om en ret bred vifte af prioritetsregioner i forbindelse med genbosætning, forventes det som følge af erklæringen fra EU og Tyrkiet af 18. marts 2016, at størstedelen af de omkring 16 800 resterende genbosætningspladser inden for rammerne af denne ordning skal ske fra Tyrkiet. Som meddelt i erklæringen fra EU og Tyrkiet af 18. marts 2016 indføres der en mekanisme, der skal erstatte migranters irregulære og farefulde overfarter fra Tyrkiet til de græske øer med en lovlig kanal for genbosætning fra Tyrkiet til EU. EU og Tyrkiet blev enige om genbosættelse af én syrer fra Tyrkiet for hver syrer, Tyrkiet tager tilbage, efter at vedkommende er ankommet irregulært til de græske øer. Denne 1:1-mekanisme har til formål at erstatte de irregulære strømme af migranter, der under farlige forhold krydser Det Ægæiske Hav, med en metodisk og lovlig genbosætningsproces. Siden den 4. april 2016, da 1:1-mekanismen blev taget i brug, er 37 syrere blevet genbosat i Tyskland, 11 i Finland og 31 i Nederlandene. Kommissionen har samarbejdet med medlemsstaterne og de tyrkiske myndigheder om hurtige standardprocedurer til gennemførelse af genbosætningsdelen af 1:1-ordningen med Tyrkiet. EASO og UNHCR har været tæt inddraget gennem hele processen. EU's og Tyrkiets endelige godkendelse af standardprocedurerne forventes at ske hurtigt. Tilbud om 54 000 pladser fra genbosætningsordningen til lovlig indrejse i EU Den 21. marts 2016 fremlagde Kommissionen et forslag, der skal skabe yderligere genbosætningspladser eller andre former for lovlig indrejse fra Tyrkiet, ved at ændre Rådets afgørelse (EU) 2015/1601 af 22. september 2015 med henblik på at omfordele ansøgere om international beskyttelse fra Italien og Grækenland. Med denne ændring foreslås det at stille de 54 000 pladser, der oprindeligt var planlagt med henblik på omfordeling, til rådighed med henblik på at give syrere fra Tyrkiet indrejsetilladelse til EU gennem genbosætning, indrejse af humanitære årsager eller andre lovlige indrejsemuligheder, f.eks. humanitære visa, stipendier, familiesammenføringsordninger, osv. De 54 000 pladser, der stilles til rådighed med henblik på lovlig indrejse, udgør den nuværende ikketildelte reserve til omfordeling i henhold til Rådets eksisterende afgørelse. Medlemsstaterne vil kunne fratrække det antal syrere, der i henhold til nationale eller multinationale genbosætningsordninger er indrejst lovligt på deres områder fra Tyrkiet, i det antal ansøgere, der skal omfordeles. Disse tal skal lægges til de forpligtelser, der skal opfyldes i henhold til konklusionerne om genbosætning af 20. juli 2015. Forhandlinger om den foreslåede ændring er startet i Rådet, og målet er at afslutte dem hurtigst muligt. Hen imod et struktureret genbosætningssystem i EU

Den 6.april arrangerede Kommissionen 6. forum om omfordeling og genbosætning for at høre medlemsstaterne, lande, der har tilsluttet sig Dublinsystemet, samt UNHCR og IOM om et fremtidigt forslag om et struktureret genbosætningssystem i EU, som blev præsenteret i Kommissionens meddelelse, der blev vedtaget samme dag. Drøftelserne var koncentreret omkring identificering af elementer, der kan indgå som led i en fremtidig EU-ramme for genbosætning, fælles procedurer og kollektive ordninger, der kan overvejes, metoder til at sikre en retfærdig fordeling af genbosætningsansvaret blandt medlemsstaterne, optrapning af EU's genbosætningsindsats som helhed og aktørernes, bl.a. UNHCR's, IOM's og EASO's rolle. UNHCR's konference om global ansvarsdeling gennem indrejsemuligheder for syriske flygtninge Kommissær Dimitris Avramopoulos deltog i mødet på højt plan om global ansvarsdeling gennem indrejsemuligheder for syriske flygtninge, som UNHCR afviklede den 30. marts. Ved denne lejlighed bekræftede kommissæren på ny EU's tilsagn om at bidrage til den internationale indsats for at reagere på de globale fordrivelseskriser, samtidig med at han opfordrede alle medlemmer af det internationale samfund til at optrappe deres indsats på dette område. Ifølge UNHCR var konferencen en moderat succes, idet det skønnes, at der på globalt plan opnåedes 185 000 tilsagn om genbosætningspladser og andre former for lovlig indrejse for syriske flygtninge, hvilket er en stigning fra de 178 000 tilsagn om pladser, der blev stillet til rådighed forud for konferencen. I denne henseende betragtes begivenheden som et springbræt til topmødet om store strømme af flygtninge og migranter, der finder sted i FN's Generalforsamling i september 2016, hvor der forventes flere konkrete og betydningsfulde bidrag fra de lande, der deltager i genbosætningsordningen. 4Det videre forløb På grundlag af de seneste foreliggende oplysninger kan mellem 35 000 og 40 000 personer i Grækenland komme i betragtning til omfordeling, samtidig med at migrationsstrømmene også stiger i Italien. De medlemsstater, der deltager i omfordelingsordningen, skal gennemføre deres forpligtelser fuldt ud i henhold til Rådets afgørelse om omfordeling med henblik på at lette presset på medlemsstaterne i frontlinjen. Kommissionen tilskynder derfor de medlemsstater, der deltager i omfordelingsordningen, til at øge deres indsats markant som reaktion på den presserende humanitære situation i Grækenland og forebygge, at situationen i Italien forværres. I sine konklusioner har Det Europæiske Råds systematisk opfordret til en optrapning af omfordelingsindsatsten. Opfordringerne fra stats- og regeringschefer skal imødekommes med en målrettet indsats fra de kompetente nationale tjenester på stedet. Kommissionen vurderede i sin første rapport om omfordeling og genbosætning, at mindst 6 000 omfordelinger bør gennemføres inden den 16. april og 20 000 inden den 16. maj. Kommissionen mener fortsat, at et sådant mål kan nås, hvis alle interessenter, navnlig de medlemsstater, der deltager i omfordelingsordningen, udviser vilje til at få omfordelingen til at fungere og gør en hurtig fælles indsats. Kommissionen vil fortsat overvåge gennemførelsen af de henstillinger og mål, der nævnes i den første rapport om omfordeling og genbosætning, og forbeholder sig retten til at skride ind, i tilfælde hvor medlemsstaterne ikke opfylder deres forpligtelser.